- Luku
- <
- 5
- >

5
Yisasi ke higeno PitaꞋa kasagoꞋya noyame alimaine.
1 Nago yupa YisasiꞋa Kenesaleti* tikotumo agegayalega hetimainegeꞋya mukiꞋa veaꞋmoꞋya Anumaya Koti ke havigahe meligovegave hutenae. 2 Hutageno YisasiꞋa ageana tole tipi kale ti agegayalega avayu huꞋya maleteꞋya noyame kuꞋyama nehaya vayala ani tipi kalea ataleꞋya kukonago sese humainae.
3 Sese nehageno YisasiꞋa Saimoni tipi kalefi haisaga humaino maineno mage hie “Saimoniga ti agegaya neꞋataleka osiꞋa tipi vuo.” huno hapaiteno ani tipi kalefi haino mopale maineno mukiꞋa alitalu humainaya veaꞋmogamina kea hamapaiye.
4 Hamapaiteno Saimonife mage hie “Tipi kalekaꞋa ti amuꞋnopi ayetufeka kotumona augelifi kukonagokaꞋa ataleka noyame kuꞋya huo.” huno hie. 5 Higeno PitaꞋa Yisasife mage huno hapaiye “Ala kanomogae tagaya kegela noyame kuꞋya huge hugetonana noyamea oꞋalunageno ko timaine. OꞋalinonagi kagayama hana kemo akave maleꞋna kukonagona malegahue.” huno hie.
6-7 Ani kukonagona tipi maleana kasagoꞋya noyame hai falegeno kukonagomoꞋa kanaꞋage huno atalaga hisia kava higeꞋya nago tipi kalefi mainaya vaya amakaiꞋene tokaeꞋya aliꞋya neꞋaliya vayafe amayateti avameꞋname huꞋya “Etama taya hiho.” huꞋya hageꞋya emainae. EteꞋya ani tole lipi kalelatapina noyamea aliꞋya male havatageno kanaꞋage huno hapaꞋnesia kava humaine.
8 Saimoni PitaꞋa ani yana ageteno Yisasina aiyafi aleꞋya ayemaineno mage hie “Anumayamogae nagaya kefo kava nehua kano mainogi nagaila nataleka vuo.” huno hie. 9 SaimoniꞋene agaiꞋaene mainaya vayaꞋmogamina noyamemoꞋma havateno hiya hia yafena tusiꞋa amamaꞋyo aimainae.
10 SaimoniꞋene aliꞋya neꞋaliꞋa kanolatana, Sepeti nafaꞋnelatane, YemesiꞋene YoniꞋene aniꞋa huꞋana tusiꞋa anamaꞋyo aiꞋageno YisasiꞋa Saimonife mage hie “Menia kolia ohuo. Noyame kuꞋyama hana avamete Anumaya KotiꞋa agola maisaya hamaimula amamigahe veaꞋne kuꞋya hugane.” huno hie. 11 HigeꞋya tipi kalea aliꞋya kahaepatega nemaleꞋya mukiꞋa yaꞋyaga neꞋataleꞋya Yisasina akave umainae.
YisasiꞋa fugita kano alino kanale hutene.
12 Nagi nago yupa YisasiꞋa nago ala kumate mainegeno nago fugitayamo augafa alino haꞋyagino atalako humainea kanoa maineno Yisasina ageteno agaitega eno mopafi agoꞋya ayemaineno mage huno havige “Anumayamoga kahaisigekahena nagaila ago alika hilato hunatateꞋasine.” huno humaine. 13 Higeno YisasiꞋa ayana haꞋyo huno augafale avate hulineno mage huno hie “Nagaya nahaigeꞋna kaugafamoꞋa menia kanale hino huꞋna nehue.” huno higeno anile aupaꞋa kaliꞋa haꞋno hutene.
14 YisasiꞋa mage huno hapaiye “Ali hilato hugatoa yafena nago kanoa haꞋopaika mono nopi kava kanomote uka mukiꞋa veala kalikaꞋama kanale hugatoa kema havinuꞋyahena mono nopi kava kanomoꞋa kaugafa kamota huno kagetesigeka kaugafama ali hilato hugatoa yafena MoseseꞋma ‘Ma yama Anumaya Kotina amio.’ huno humainea yana Anumaya Kotitega atalo.” huno tokiyaꞋage ke hapaiye.
15 Hapaiyanagi kalima alino kanale hutea kemoꞋa ute ete higeꞋya kasagoꞋya veaꞋmoꞋya haviteꞋya “Agai ke havita kalitia alino kanale hulatesie.” huꞋya emainae. 16 Emainayanagi YisasiꞋa ani veala neꞋamataleno veaꞋne omai kotega umaineno Anumayamotega ke huno havige havige huno maine.
YisasiꞋa aiya aya avayu hulavimainea kanoa alino kanale hutene.
17 Nagi nago yupa YisasiꞋa humaveli hamaveli nehigeꞋya mukiꞋa Falasia vayaꞋene kahegi kemo aepaꞋama havilinaya anagaꞋene YelusalemutiꞋene mukiꞋa Kalili kumaꞋyagaletiꞋene Yutia kumaꞋyagaletiꞋene eꞋya avate mopale maineꞋya havimainageno kali veaꞋne kanale humatesia tokiyaꞋa AnumayamoꞋa amigeno Yisasipi hane.
18-19 Anile nagoꞋa vayaꞋmoꞋya nago kanomona aiya aya falimainea kanoa hagifanale faeno mainegeꞋya avaleꞋya “Yisasi avate motegahune.” huꞋya hayanagi kasagoꞋya veaꞋmoꞋya hiya humainaya yafe kana omalegeꞋya amega nogatofule haiteꞋya hanae yosa alisaga humaleneꞋya ani hagifanale faeno mainea kali kanoa mukiꞋa veaꞋmogami amuꞋnopi atalageno Yisasi avate tavimaine.
20 Tavigeno YisasiꞋa “Ma vayaꞋmoꞋya ago nagaife haviꞋya amakupi maleꞋya amametiti nehae.” agesa haviteno kali kanohe mage huno hie “Nenafuga kahanepauve nagaya ago aigekateꞋna kefo yakaꞋa atale negatoe.” huno hapaiye. 21 HigeꞋya kahegi kemo havilinaya anagaꞋene Falasia vayaꞋene haviteꞋya amakaiꞋami amakuꞋafiti mage huꞋya hae “Mani kanoa Anumaya Kotife huhaviya hutea kanoa taꞋe? NagoꞋa vayaꞋmoꞋya aigetateꞋya kefo yatia atale otategahayanagi Anumaya KotiꞋa agaiꞋage aigetateno kefo yatia atalelatesia kano maine.” huꞋya hae.
22 Hageno YisasiꞋa amakupi haya kea ago nehavino mage huno hie “NaꞋa higetama mani kea tamaku tamakesafinaga nehae? 23 Nagayama huteꞋna hisua kea hana kemo kanaꞋage humaine? ‘AigekateꞋna kefo yakaꞋa atalenegatoe.’ huꞋna hisua kemopi? Kali kanomofe ‘Hetika ka vuo.’ huꞋna hisua kemoꞋe?
24 Nagayama ikapinagati emainoa kanoa vayaꞋmo natenea kanomoꞋna ma mopale maineꞋna aigetamateꞋna kefo yatamia atalelamatesua tokiyaꞋnia hane hutama havisaya yafe nago kava huꞋna tamaveligahue.” huno kalima neꞋalia kanomofe mage huno hie “Hetika hagifanaka neꞋalika nokalega vuo.” huno humaine. 25 Higeno ani kalima neꞋalia kanomoꞋa aupaꞋa mukiꞋa veaꞋmogami amaulagafi hetino faeno nemaiya hagifanaꞋa neꞋalino Anumaya Koti agia alisaga hume hume nomaꞋalega umaine. 26 Na kava higeꞋya mukiꞋa alitalu humainaya veaꞋmoꞋya ageteꞋya tusi amamaꞋyo aigeꞋya Anumaya Koti agia alisaga nehuꞋya mage huꞋya hae “Meni kanalela aluꞋa ya neꞋagone.” huꞋya humainae.
YisasiꞋa Livaife ke humaine.
27 Anile neꞋamataleno vilegati nago kanoa agia LivaiꞋe musufa huno vaya amaugafaleti takisi mone aliliteno nehia kanoa opisi nomaꞋale mopale mainegeno YisasiꞋa ani kanoa mogeteno mage huno hie “Kagaya nakave eno.” huno hie. 28 Higeno LivaiꞋa hetino mukiꞋa yamaꞋa neꞋataleno Yisasina akave umaine.
29 LivaiꞋa nomaꞋafina tusiꞋa kave Yisasina kaetegeꞋya mukiꞋa musufa huꞋya amaugafaleti takisi mone neꞋaliya vayaꞋene nagoꞋa vayaꞋene ani nopi YisasiꞋene tokaeꞋya maineꞋya kavela nemainae.
30 NemainageꞋya Falasia anagaꞋene kahegi kemo havilinaya anagaꞋene YisasiꞋenema tokaeꞋya nemaiya anagahe kalugalu ke nehatageꞋya mage huꞋya nehae “NaꞋa higetama tamakaya amaugafaleti takisi monema neꞋaliya vayaꞋene kefo yama nehaya vayaꞋenena kavela maitama nenae?” huꞋya hamavigae.
31 Hageno YisasiꞋa kenonaꞋamia mage huno hamapaiye “Kalima noꞋaliya veaꞋnea tota kanomotega oꞋugahagi kali veaꞋmoꞋyage tota kanomotega ugahae. 32 ‘Fatago veaꞋne mainone.’ huꞋya nehaya veaꞋnehena ke hugahe omenogi nagaya kefo yama nehaya veaꞋnehe ‘TamakuꞋa aiyahae hiho.’ huꞋna hamapaigahe emainoe.” huno hamapaiye.
YisasiꞋa kaveꞋma monesiya auꞋava yafe humaine.
33 VayaꞋmoya mage huꞋya nehae “YoniꞋenema tokaeꞋya nemaiya vayaꞋene Falasia vayaꞋene mukiꞋa kanalela kavela mosiꞋya Anumayamotega havige havige huꞋya nemaiyanagi kagaiꞋenema tokaeꞋya nemaiya anagaꞋmoꞋya mukiꞋa kaveꞋene tiꞋene nege nege nehae.” huꞋya hae.
34-35 Hageno YisasiꞋa mage huno hie “Nago kanoa aꞋama faiꞋya esakenoꞋa avaya hesia imu kisia yupa vayaꞋamoꞋyaene toꞋkaeꞋya mainesigeꞋya ani vayaꞋyaga kavela mosisafio? AꞋao moꞋosigahayanagiꞋya haenagaꞋa alu kana falote hisigenoꞋa kame vayamoꞋya aꞋma alisia kanoa atafa huꞋya amakaipiti avaletalesageꞋya ani kanale mainesaya vayaꞋamoꞋya hamau huteteꞋya mosigahae.” huno humaine.
36 YisasiꞋa nago avame kea mage huno hamapaimaine “Nago kanomoꞋa haegafa kena alino laga huteno atafa kenalela maleno ohatigahie. Maleno hatisiana haegafa kena laga huno ali haviya hugahie. Haegafa kenamoꞋa atafa kenalela nagoke avamete ohune.
37 Nago kanomoꞋa haegafa nofi alagamo timaꞋa* atafa mememo augafa ti keꞋayopina takino oꞋvaigahie. Takino vaisiana timaꞋamoꞋa kaꞋnuka hesigeno ti kena falo huno takilavinageno ti kena ali haviya hugahie. 38 NaꞋa hugahiafe haegafa nofi alagamo timaꞋa hefino haegafa meme augafamo ti keꞋayopi takino vaimaleno. 39 KaꞋnuka hemainea nofi alagamo timaꞋa nemainaya veaꞋneꞋmoꞋya haegafa nofi alagamo timaꞋahena ohamaigeꞋya mage huꞋya hae ‘KaꞋnuka hemainea nofi alagamo timaꞋahena nelahaiye.’ huꞋya humainae.” huno hie.

- Luku
- <
- 5
- >

© 2002 Wycliffe Bible Translators, Inc.