- Yoni
- <
- 1
- >

Yisasife Kanale Ke
Yoni
Kaemalenea Ke.
1
YisasiꞋa nago agiꞋa KemoꞋe haimuꞋenena maine.
1 EheꞋma Anumaya KotiꞋma ma mopama taloma ohunea kanafina Yisasina nago agia KemoꞋe huno maineane. Anumaya KotiꞋene tokaeꞋana mainaꞋane. Ani KemoꞋa, YisasiꞋe, Anumaya KotiꞋene nagoꞋya hu-mainaꞋane. 2 MainaꞋageno ehe kanafina ani kanoa Anumaya KotiꞋene tokaeꞋana mainaꞋane. 3 Anumaya KotiꞋa hapaigeno YisasiꞋa mukiꞋa yana talo hu-maleneane. YisasiꞋa nago yana talo ohunea yana omalene. 4 Ani YisasiꞋa mukiꞋa veala hamaimu neꞋamamia kano maineanagino ani haimuꞋamoꞋa veala aye hale-ma-te yamaꞋa hane. 5 Ani hale yamoꞋa haniki mainea yapina aye hale-mainegeno hani-ki-mainea yamoꞋa alino asu ohune.
6 Anumaya KotiꞋa nago kanoa hu-tegeno emaine. Ani kanomo agia YoniꞋe. 7 Ani kanoa hale yamo ke hama-paigahe emainegeꞋya agai keleti mukiꞋa veaꞋmoꞋya hale yafe “Tamage hane.” huꞋya agaife amakupi maleꞋya ametiti hisaya yafe emaine. 8 YoniꞋa hale yamona aepaꞋa omainegi afaꞋa hale yamona aepaꞋa hanea kanomofe hama-paigahe emaine. 9 Ani tamage hale yamaꞋa ma mopale eno mukiꞋa veaꞋne aye hale-ma-tegahe emaine.
10 Ani YisasiꞋa ma mopama talo hu-malenea kano emaineanagi ma mopafi veaꞋmoꞋya ageteꞋya aepaꞋa havilama huꞋya ohavinae. 11 AgaiꞋa talo hu-malenea mopale emaineamagi agaiꞋa veaꞋmoꞋya avaleꞋya falu fala huꞋya oꞋavalenae. 12 AvaleꞋya oꞋatageꞋya nagoke nagokeꞋmoꞋya falu fala huꞋya Yisasina avale-mainaya veaꞋmoꞋya Yisasife amakupi maleꞋya amametiti nehaya veaꞋmogamina YisasiꞋa tokiyaꞋaleti “Anumaya Koti nafaꞋneyagae.” huno hu-neꞋama-te. 13 Ani veaꞋmoꞋya vayaꞋmo kolateti oꞋama-temagi Anumaya Kotiteti ama-tene. Vemo augafa ageno haꞋye hu yateti oꞋamatenegi Anumaya Kotiteti amatene. VeaꞋmoꞋya nafaꞋne atesaya amakesa haviya yateti oꞋamatemagi Anumaya Kotiteti amatene.
14 Yisasina nago agiꞋa Kemona atetegeno ve maineno tagaiꞋene mainegeta agaila alu aotage tokiya hale yamaꞋa neꞋagone. Ani kanoa Anumaya Kotina aiya nagoke nafaꞋneꞋa maineamagino nefaꞋa agaiꞋa alu aotage tokiya hale yamaꞋa amigeno ali falu huno kayoneꞋage yaꞋene tamageꞋage hu yaꞋene agai aguꞋafina hiya hu-maine.
15 YoniꞋa keha keha nehuno agaife mage hie “Ma kanomofe nayona mage huꞋna tamaha-pai-mainoe haenagaꞋa nago kanoa nagaila onatenele mainea yafe nagaila ago nagase-mainea kanoa egahiema huꞋna tamaha-pai-mainoane.”
16 Ali falu huno kayone yamaꞋa hiya hu-mainefiti tagaila mukiꞋamogatina taya huno kanale manu tamiteno nagoꞋa kanale manuene nelamie. 17 Tamage Anumaya KotiꞋa kahegi kema malenea kea Mosesena ayapi maleteno hapaigeno hama-pai-mainiamagi ali falu huno kayone yaꞋene tamage hu yaꞋene Yisasi Kalaisiteti neꞋalune. 18 Nagoke kanomoꞋa Anumaya Kotina oꞋagene. Tamage mukiꞋa veala oꞋagenae. Aiya nagoke nafaꞋneꞋamoꞋa Anumaya KotiꞋene nagoꞋya huꞋana mainaꞋamagino ani kanomoꞋa Nefa avate maineleti Nefana agaiꞋage tave-nelino aepaꞋa hu-gafino taha-pai-maine.
Mono ti fal-mate YoniꞋa mono ke nehie.
19 Isaleli vayaꞋmoꞋya Yelusalemu mainaleti Livae nofi vayaꞋene mono note kava vayaꞋene hu-ma-tageꞋya Yonife “Kagaya tagae?” hutama havigeho huꞋya hama-pai-mainae. Hama-paigeꞋya mo havigageno YoniꞋa ma ke huno hama-nepaiye. 20 YoniꞋa ani ke fala-kino ohunegi ani kea hu falote huno mage huno hie “Nagaya Kalaisi, Anumaya KotiꞋma taugafa ali-gatigahe hu-tenea kanoa nagaya omainoe.” huno hie. 21 HigeꞋya “Ani kanoa omaimagi kagaya tagae? Ilaiyaga mainapi?” huꞋya havigageno “AꞋao nagaya ani kanoa omainoe.” YoniꞋa make huno higeꞋya “Nagi Anumaya Koti aune kano mainapi?” huꞋya hageno “AꞋao.” huno hie. 22 HigeꞋya “Taha-paiyo kagaya tagae? Hu-la-tenaya vayaꞋmogamina kenonaꞋamima hama-paisuna kea kagesafiti kagaika aliꞋyafe naꞋane ke nehane?” huꞋya havi-negae. 23 Nehageno YoniꞋa kenonaꞋamilela mage huno hama-nepaiye “Nagaya ma kano mainoe. Nage aiꞋna kaꞋme kotegati keha keha hisua kano mainoe. AisaiyaꞋa Anumaya Koti aune kanomoꞋa nayo hu-malenea kea mage huꞋna nehue
‘Anumaya visia kana alitama hilato hutama ali fatago hiho.’
huno hu-maineane.” huno hie. 24 Anima havigesia kema aliꞋya vaya vayala Falasia vayaꞋmoꞋya hu-ma-tenae. 25 Ani vayaꞋmoꞋya Yonife mage huꞋya havi-negae “Kalaisigaene Ilaiyagaene Anumaya Koti aune kanoenema omaineka naꞋa higeka tina fale neꞋamatane?” huꞋya havi-ge-mainae. 26 Havigageno YoniꞋa kenonaꞋamilela mage hie “Ma nagaya titeti fale nelama-toamagi tamakaipina nagola oꞋagenaya kanoa he-ti-maine. 27 Heti-maineamagino ani kanomoꞋa haenagaꞋa egahie. Nagaya afa kano mainoamagiꞋna agai aiyalela ayesuana onategahie.” huno hu-maine. 28 YoniꞋa Petani kumate Yotani timona atu kaiyaga maineno veaꞋne ti fale neꞋama-teno mani kea hu-mainea kehe mehavi-ge-mainae.
YisasiꞋa Anumaya Kotina Sipi sipi nafaꞋneꞋa maine.
29 FaeteꞋya kotigeꞋya YisasiꞋa Yonitega eneꞋegeno YoniꞋa ageteno mage huno nehie “Ageho mani kanoa Anumaya Kotina Sipi sipi nafaꞋneꞋae. HaenagaꞋa haesageno falisia yateti ma mopale veaꞋmogamina kefo yaꞋamia ali-talesia yafe emaine. 30 Ani kanomofe nayona mage huꞋna tamaha-pai-mainoe ‘HaenagaꞋa esia kanomoꞋa nagaila onatenele mainea yafe nagaila ago nagase-mainea kano egahie.’ huꞋna tamaha-pai-mainoane. 31 Nagaya agaila aepaꞋa oꞋagenoanagi Isaleli veaꞋmogamina Yisasina amave-ligahe tina mo fale-ma-tesoe huꞋna emainoane.” huno hie.
32 YoniꞋa mage huno hama-pai-maine “Anumaya Kotina Alu Aotage AvamuꞋamoꞋa nama kana huno ikapinagati elavino eaꞋyamo augafalela emainegeꞋna age-mainoe. 33 Nagaya agaila oꞋagenoanagi Anumaya KotiꞋa ti fale-ma-to yate hu-natenea kanogino mage hie ‘Kagaya agegane nagaiꞋni Alu Aotage AvamuꞋmoꞋa elavino nago vemo augafaleꞋma emaisigekama agesana vemoꞋa veaꞋmogamina Alu Aotage AvamuꞋaleti fale-ma-tegahie huka havigane.’ huno higeꞋna havi-mainoane. 34 Nagaya ani kema hia yana ago age-mainoleti tamaha-nepauve ma kanoa Anumaya Kotina neꞋamo maine huꞋna nehue.” huno hie.
TaliꞋa (3) vayaꞋmoꞋya YisasiꞋene meli loꞋkaeꞋya umainae.
35 FaeteꞋya kotigeꞋya YoniꞋene agaiꞋaene tokaeꞋana nemaiꞋa kanolataꞋene eteꞋya he-tiꞋya mainae. 36-37 YisasiꞋa neꞋvigeno YoniꞋa ageke huno ageteno mage hie “Anumaya Koti Sipi sipi nafaꞋnea atu maine.” huno higeꞋana YoniꞋene tokaeꞋana nemaiꞋa kanolatana ani kea haviteꞋana Yisasina akave neꞋvaꞋe. 38 Akave neꞋvaꞋageno YisasiꞋa mai-yahae huno anaketeno ke huno hana-vige “NaꞋafe neꞋaꞋe?” huno higeꞋana anakaya mage haꞋe “Lapaiga hanate nemaine?” huꞋana nehaꞋe. Lapai tagai kefina hu-mave-lina kanoe huno hie. 39 YisasiꞋa mage huno hie “Etana megeꞋo.” huno hana-paigeꞋana agaiꞋene neꞋvaꞋageno une kigeꞋana nomaꞋa mogeteꞋana ani kanalela agaiꞋene mainaꞋe.
40 Yoni kema haviteꞋana Yisasi akaveꞋma umainaꞋa kanolatapitila nago kanomo agia EtaluꞋe ani kanoa Saimoni Pitana aganaꞋamoꞋe. 41 EtaluꞋa hagoteno nepuꞋamona Saimonife mo atiyeno mogefalote huteno mage huno hapaiye “Anumaya KotiꞋma taugafa ali-gatigahema hu-tegeno emainea kanoa Kalaisina nagaya ago agoe.” huno hie. 42 Huteno Saimonina avaleno Yisasite neꞋvaꞋageno YisasiꞋa ageke huno ageteno mage hie “Kagaya Saimoniga Yonina nemofogae kagai kagia mage huꞋna nemaloe Sifasigae Pitagae.” huno nehie. Ani agilatamogania nagoꞋya hu-mainaꞋe. Tagai kefina yafaꞋmogae huno malene.
YisasiꞋa FilipifeꞋene NataniolofeꞋene ke hu-maine.
43 FaeteꞋya kotigeno YisasiꞋa Kalili visia agesa havino vilegati Filipina mogeteno mage huno hapaiye “Kagaya nakave eno.” huno hapaiye. 44 FilipiꞋa Petesaita kumate kanoe. Ani kumala Etalugani Pitagani kumale. 45 FilipiꞋa Nataniolona moge-falote huteno mage huno hapaiye “Nago kanomofe Anumaya Koti amaune vayaꞋene MoseseꞋene mono autaꞋmafi kae-malenaya kanoa tagaya ago age-falote hunana agaya Nasaleti YisasiꞋe Yosefena nafaꞋneꞋamo maine.” huno hie. 46 Higeno NatanioloꞋa mage huno hie “Nasaleti kanale yana falote hisifi? Falote ohugahie.” huno higeno FilipiꞋa mage huno hie “Eka mego.” huno hapaiye.
47 HapaigeꞋana neꞋaꞋageno YisasiꞋa Nataniolona ageteno mage hie “Ageho Isaleliti tama kanolafane. Mani kanoa nagola havigeꞋa omalenea kano maine.” huno hie. 48 Higeno NatanioloꞋa mage huno havinege “Nagai aepaꞋa na yu havimainanane?” huno havigegeno YisasiꞋa mage hie “FilipiꞋa kagaila moge ohunegeka kagaya fiki yosamo aepale mainanageꞋna nagaya ago kage-mainoe.” huno hie.
49 Higeno NatanioloꞋa mage hie “Hulaveli kanomoga Anumaya Koti nafaꞋne mainane. Kagaya Isaleli kotega ala sauve kano mainane.” huno hie. 50 Higeno YisasiꞋa Nataniolofe mage hie “Fiki yosamo aepale mainanageꞋna nagaya kage-mainoafe tamage nehane huka kagupi maleka kametiti nehano? HaenagaꞋa tusiꞋa ala kavaꞋyaga efalote hinageka agegane.” huno hapai-maine. 51 YisasiꞋa amakaife mage hie “Tamagelafa huꞋna tamaha-nepauve tamakaya ikamoꞋma ai-halenagetama neꞋagetama ikapinagati emainoa kano vayaꞋmo natenea kanomonilela Anumaya Kotina ensole anagaꞋamoꞋya naugafalela haiteꞋya laviteꞋya nehisagetama agegahae.” huno hama-nepaiye.

- Yoni
- <
- 1
- >

© 2002 Wycliffe Bible Translators, Inc.